Nykymuotoiset TE-keskukset lakkautetaan ja niiden työttömyysturvaan liittyvät tehtävät siirtynevät Kelan ja työttömyyskassojen vastuulle.

Yleinen työttömyyskassa YTK kehuu suunnitelmia TE-toimistojen tehtävien siirrosta Kelalle ja työttömyyskassoille. YTK:n mukaan kyseessä on todella merkittävä yhteiskunnallinen muutos – joka on hyväksi työttömille.

TE-toimistojen tehtäviä ollaan hallituksen päätöksellä siirtämässä maakuntien vastuulle. Työ- ja elinkeinoministeriön työryhmä julkaisi torstaina raportin, jonka mukaan TE-toimistoille kuuluvat työttömyysturva- ja vuorotteluvapaajärjestelmien toimeenpanoon liittyvät tehtävät voidaan siirtää työttömyyskassojen ja Kelan hoidettavaksi vuoden 2018 alusta lukien. Samalla TE-toimiston antamasta sitovasta työvoimapoliittisesta lausunnosta voidaan luopua, kertoi Kauppalehti torstaina.

Työryhmä vahvistaa hallituksen linjauksen myös tarkoittavan, että nykyiset ELY-keskukset ja TE-toimistot lakkautetaan. Kuitenkin TE-toimistoilta jää jäljelle työnvälitykseen liittyviä tehtäviä, jotka hallituksen linjauksen mukaan siirtyvät maakuntien hoidettavaksi esimerkiksi ostopalveluin.

YTK:n toimitusjohtaja Auli Hänninen sanoo tiedotteessa, että ”kyseessä on yhteiskunnallisesti todella merkittävä muutos”. YTK kertoo, että sen omasta näkökulmasta muutos selkeyttää työttömyysturvan toimeenpanoa.

– Toteutuessaan työryhmän muutosehdotus selkeyttää suomalaista työttömyysturvaa. Asiakkaan näkökulmasta tämä on todella hyvä asia, koska hänellä olisi jatkossa selkeämmin yksi asioista päättävä taho, Hänninen kehuu.

Mikäli työryhmän ehdotus toteutuu, työttömyyskassat tutkisivat jatkossa itsenäisesti kaikki ansiopäivärahan saamisedellytykset, YTK toteaa.

– Muutos vahvistaa työttömyyskassojen asemaa ansioturvan hoitajana myös tulevaisuudessa.

Yleinen työttömyyskassa YTK on kaikkien palkansaajien työttömyyskassa, joka vakuuttaa yli 380 000 suomalaista palkansaajaa työttömyyden varalta. ”Loimaan kassana” tunnettu YTK on Suomen suurin työttömyyskassa.